**נוהל קבלת מידע פלילי**

1. **כללי**
2. **נוהל זה הינו חלק מנהלי העבודה ברשות לפיתוח ירושלים (להלן: "**הרל"י**"), בעקבות כניסתו לתוקף של חוק המידע הפלילי ותקנת השבים תשע"ט - 2019. ומטרתו לפרט את תהליך העבודה המומלץ והנחיות לממונה על המידע הפלילי, למסייע/ת, ולכל גורם הנוגע בדבר.**
3. **הנוהל מתייחס לקבלת מידע פלילי בהרל"י, לצורך מתן זכות כמפורט בחוק, ולא לצרכים אחרים כגון קבלת מידע על ידי תובע במסגרת הליך פלילי.**
4. **אין בהוראות נוהל זה בכדי לסתור או להחליף כל הוראה הקבועה בחוק.**
5. **מטרות**

**מטרת הנוהל להנחות בדבר אופן קבלת מידע פלילי על ידי הרל"י ממשטרת ישראל אודות אדם המבקש מימושה של זכות שתינתן לו על ידי הרל"י, אופן שקילת המידע הפלילי בטרם מתן הזכות או ביטול זכות, אופן שמירת המידע הפלילי בהרל"י, אופן ההתחשבות בתיקים תלויים ועומדים ככל שישנם לגבי מבקש זכות ומדיניות הרל"י במקרים בהם ייבדק מידע פלילי של אדם.**

1. **הגדרות**
2. **"החוק" - "חוק המידע הפלילי ותקנת השבים התשע"ט - 2019".**
3. **"מידע פלילי" - מידע מהמרשם הפלילי ומהמרשם המשטרתי.**
4. **"המרשם הפלילי" - מרשם המנוהל על ידי משטרת ישראל וכולל פרטי רישום פלילי כהגדרתם בחוק.**
5. **"המרשם המשטרתי" - מרשם המנוהל על ידי משטרת ישראל וכולל פרטי רישום משטרתי כהגדרתם בחוק.**
6. **"ממונה על הביקורת" - אדם אשר הוסמך על ידי שר המשפטים לפי סעיף 41 לחוק, לצורך בחינת ההנחיות והנהלים הפנימיים שנקבעו בגופים נותני זכות שחלות עליהם הוראות החוק, אופן השימוש במידע הפלילי ושמירתו, ואופן הפעלת שיקול הדעת לעניין המידע הפלילי.**
7. **"מתן זכות" - זכות שהרל"י מעניקה, לרבות רישיון, הרשאה, אישור, הכרה, זיכיון, הטבה, תעודה, היתר, מינוי, הסמכה, רישום בפנקס רשמי או העסקה.**
8. **"ביטול זכות" – ביטול זכות שהרל"י העניקה, לרבות השעיה, הפקעה, התליה, או סיוג של זכות.**
9. **"ממונה מידע פלילי" - סמנכ"ל רגולציה ברשות לפיתוח ירושלים כ"ממונה מידע פלילי", קיבל הכשרה לעניין תפקידו מהמשטרה או מהממונה על הביקורת, בהתאם להוראות סעיף 40 לחוק. מתפקידו לגבש הנחיות ונהלים פנימיים לעניין שקילת המידע ושמירתו.**
10. **"מסייע" - סמנכ"ל רגולציה ברשות לפיתוח ירושלים אשר הוסמך לקבל מידע פלילי עבורה, קיבל את אישור המשטרה למילוי התפקיד ואת הנחית הממונה על הביקורת, בהתאם להוראות סעיף 39 לחוק.**
11. **"גורם ממליץ" - גורם בהרל"י או וועדה שמונתה לצורך זה, אשר מתפקידם לבחון את המידע הפלילי המתקבל ולגבש חוות דעת בהקשר של מתן זכות. גורם ממליץ יוגדר כמסייע ויוסמך בהתאם לבחירת הרל"י או בהתאם להוראת חוק אשר מחייבת זאת, ככל שישנה.**
12. **"גורם אחראי" – ממונה מידע פלילי.**
13. **"כספת" - ממשק ממוחשב להעברת מידע מהמשטרה להרל"י באופן מאובטח.**
14. **"מכרז רכש" - מכרז לביצוע עסקה בטובין, ביצוע עבודה או רכישת שירותים.**
15. קבלת מידע פלילי

**פרק ג' סימן ב' לחוק המידע הפלילי מעגן את הסמכויות לבדיקת מידע פלילי על ידי גופים נותני זכות.**

**בהתאם לכך, כל גוף מוסמך לעיין ברישום פלילי בין היתר, לעניין מינוי משרות, לעניין מכרזים וכן בהתאם לחוקים מסמיכים נוספים החלים, כמפורט להלן.**

1. בחינת מידע לצורך העסקה
   1. **מינוי מבקר פנים**

**בהתאם לסעיף 3(א)(3) לחוק הביקורת הפנימית, תשנ"ב-1992 אין למנות מבקר פנים בגוף ציבורי אשר הורשע בעבירה שיש עמה קלון. לאור האמור, טרם מינוי מבקר פנים ייבדק קיומו של מידע פלילי בהתאם לשלבי הליך קבלת המידע המפורטים בסעיף ה' לנוהל זה.**

**היקף המידע: עד תום תקופת ההתיישנות**

**הגורם האחראי: סמנכ"ל רגולציה ברשות לפיתוח ירושלים**

* 1. **מינוי ממונה אבטחת מידע**

**בהתאם לסעיף 17ב(ג) לחוק הגנת הפרטיות,** תשמ"א-1981 **לא ימונה כממונה אבטחת מידע מי שהורשע בעבירה שיש עמה קלון או בעבירה על הוראות חוק זה. לאור האמור, טרם מינוי הממונה ייבדק קיומו של מידע פלילי בהתאם לשלבי הליך קבלת המידע המפורטים בסעיף ה' לנוהל זה.**

**היקף המידע: עד תום תקופת ההתיישנות**

**הגורם האחראי: סמנכ"ל רגולציה ברשות לפיתוח ירושלים**

1. בחינת מידע לצורך מכרז או התקשרות
   1. ביצוע עסקה בטובין בהתאם לסעיף 14(א) לחוק, יתאפשר לקבל מידע פלילי במכרזי הרכש שמצוינים לעיל לעניין המציע במכרז, בעלי השליטה ונושאי המשרה הנוגעים בדבר בגוף המציע. עם זאת, בעת שקילת המידע הפלילי על ידי הרשות, ישקלו העבירות לפי החיקוקים המנויים בתוספת הרביעית בחוק בלבד, והן:

(1) חוק מס קנייה (סחורות ושירותים), התשי"ב-1952;

(2) פקודת מס הכנסה;

(3) פקודת המכס;

(4) חוק מס ערך מוסף;

(5) חוק הפיקוח על המטבע, התשל"ח-1978, לעניין עבירה שנעברה לפני ביטולו;

(6) סעיפים 290 עד 297, 383 עד 393 ו-414 עד 438 לחוק העונשין;

(7) חוק ניירות ערך;

(8) חוק התחרות הכלכלית;

(9) חוק איסור הלבנת הון;

(10) חוק מאבק בארגוני פשיעה, התשס"ג-2003.

**היקף המידע: המידע הפלילי לא כולל מידע על פרטי רישום שהתיישנו או שנמחקו** **ותיקים הממתינים לבירור דין (מב"דים).**

במידה שמשטרת ישראל תעביר לרשות מידע החורג מהמידע הפלילי המנוי בסעיף זה, או מידע שלפי חוק חלה עליו התיישנות, ועדת המכרזים לא תביאו במסגרת שיקוליה.

* 1. ביצוע עבודה או רכישת שירותים בהתאם לסעיף 14(ג) לחוק, יתאפשר לקבל מידע פלילי במכרזים מסוג זה אודות המציע במכרז, בעלי השליטה ונושאי משרה הנוגעים בדבר בגוף המציע, וכן על נותן שירות או מבצע עבודה.

**היקף המידע: פרטי מידע על פרטי רישום שטרם שהתיישנו או שנמחקו, ותיקים הממתינים לבירור דין (מב"דים).**

* 1. **על מנת להכריע האם בחינת המידע הפלילי מתחייבת מאופיו ומהותו של מכרז הרכש, וועדת המכרזים תבחן את השיקולים הבאים ותערוך איזון ביניהם:**

1. **רלוונטיות המידע הפלילי לשירותים או לטובין הנדרשים במסגרת מכרז הרכש;**
2. **חשש שהמידע הפלילי מעורר פגיעה בקבלת השירותים המבוקשים מהספק הזוכה;**
3. **חשש שהמידע הפלילי מעורר פגיעה בהליך המכרזי;**
4. **חשש לפגיעה בשלומו או בביטחונו של אדם, בשלום הציבור או בביטחונו או ברכושו;**
5. **חשש לפגיעה בתחרות ובשוויון, שתיגרם כתוצאה מקביעת תנאי כאמור;**
6. **חשש מפני סרבול ההליך המכרזי, כתוצאה מקביעת תנאי כאמור. שיקול זה רלוונטי ביתר שאת ביחס להתקשרויות בהיקפים נמוכים;**
   1. **החליטה ועדת המכרזים כי יש מקום לדרוש מידע פלילי במסגרתו של מכרז מסוים, המידע הפלילי יימסר לחשב ולוועדת המכרזים. יודגש כי מידע מהמרשם הפלילי, כמשמעותו בסעיף זה הינו מידע על פרטי רישום** שטרם התיישנו**.**
   2. בנוסף לאמות המידה שפורטו בנוהל זה בסעיף 6.2.3 לעיל, בהתאם לסעיף 5(א) תקנות המידע הפלילי ותקנת השבים (מסירת מידע מהמרשם הפלילי לשם התקשרות בחוזה לביצוע עסקה במסגרת מכרז), תשפ"ה-2025, יישקלו גם:
7. החשש לפגיעה משמעותית באיכות השירות או העבודה שאמור להתקבל מהמציע הזוכה ובחובות ואחריות הכרוכות בביצוע ההתקשרות, העולה מהמידע הפלילי.
8. חשש לפגיעה בהליך ההתקשרות, העולה מהמידע הפלילי.
9. חשש לפגיעה בשלומו או בביטחונו של אדם, בשלום הציבור או בביטחונו או ברכוש בקשר לביצוע ההתקשרות, העולה מהמידע הפלילי.
10. חשש לפגיעה בתחרות ובשוויון, שתיגרם כתוצאה מפסילת המציע מהשתתפות במכרז.
11. חשש לפגיעה בטוהר המידות ובמנהל התקין.
    1. קבלת מידע פלילי תתאפשר רק אם נכללה במסמכי המכרז הוראה ולפיה שקילת המידע הפלילי נדרשת לצורך ההתקשרות. כמו כן, יש לקבוע בכל מכרז, לפי אופיו ומהותו, העבירות הנוגעות לעניין, סוג פרטי הרישום שיובאו בחשבון והיקפם. כל זאת, בשים לב לגורם שלגביו נבחן המידע הפלילי ותפקידו בהתקשרות.
12. הליך קבלת המידע
    1. **בעת בחינת מועמד למתן זכות לאחת התכליות האמורות בסעיף ד' לעיל, באחריות הגורם האחראי להחתים את מבקש/ת הזכות על טופס הסכמה לקבלת מידע פלילי לגביו/ה כמתואר בסעיף ו' להלן.**
    2. **טופס ההסכמה יועבר לגורם המסייע, לצורך בקשת מידע פלילי מן המשטרה.**
    3. **הגורם המסייע יפנה למשטרה לצורך קבלת מידע פלילי עבור מבקש/ת הזכות באמצעות הכספת הממוחשבת.**
    4. **לגבי מבקשי זכות ללא רישום פלילי, הגורם המסייע יעביר אישור - "חוסר ברישום פלילי" לגורם האחראי.**
    5. **לגבי מבקשי זכות בעלי רישום פלילי, המידע יודפס ויועבר ישירות מהמסייע לגורם האחראי לצורך בחינתו או יועבר באופן ממוחשב ומאובטח כאמור בסעיף יא לנוהל זה.**
    6. **ככל ויש בהרל"י גורם ממליץ, המידע יימסר לגורם הממליץ שהוגדר בהרל"י לצורך בחינה ראשונית של המידע בהקשר לזכות המתבקשת.**
    7. **במידה והגורם הממליץ ו/או הגורם האחראי סבור/ה שהמידע המתקבל מעלה ספק לגבי מבקש/ת הזכות, עליו לקבל מידע מפורט יותר בנוגע למידע הפלילי לצורך בחינתו, וזאת באמצעות זימון מבקש/ת הזכות לקבלת פרטים נוספים.**
    8. **על בסיס המידע המפורט תגובש חוות דעת, בהתאם לאמות המידה הקבועות בחוק** להפעלת שיקול דעת בטרם מתן זכות ובהתאם לסעיף ז' לנוהל זה. חוות הדעת, כולל השיקולים להמלצה לגבי מבקש/ת הזכות תועבר לגורם האחראי שיקבל החלטה בעניין.
    9. במידה והגורם מקבל ההחלטה החליט שלא להיעתר לבקשת מבקש/ת זכות, באחריותו, כחלק ממחויבותו לפי כללי המשפט המנהלי, לתעד באופן מפורט את השיקולים למניעת הזכות תוך התבססות על המידע הפלילי שהתקבל.
    10. החלטה כאמור, לרבות השיקולים וחוות הדעת יתויקו בקובץ מאובטח בתיקייה ממוחשבת ייעודית אשר תהיה נגישה רק לממונה על המידע הפלילי.
13. טופס הסכמת מבקש זכות
14. **סעיפים 11(ו) ו12(א) לחוק מתנים את מסירת המידע מהמרשם הפלילי על מבקש זכות או בעל זכות במתן הסכמתו בכתב, וכן סעיף 14 לחוק ביחס למציע במכרז. ההסכמה הכתובה מייתרת את החובה למסירת הודעה על הכוונה לבקש מידע מהמרשם הפלילי, כאמור בסעיף 6(ב)(3) לחוק.**
15. **לצורך קבלת הסכמת מבקש הזכות לגבי קבלת מידע פלילי עליו, יעשה ע"י הרל"י שימוש בטופס הנספח לנוהל זה על מנת להודיעו ולהחתימו על כך כדין. יצוין כי במסגרת מכרז הצורך בקבלת מידע פלילי ינוסח כחלק מתנאיו בהתאם לנספח ב'.**
16. **באחריות הגורם האחראי לוודא שילוב טופס ההסכמה במסמכים הרלוונטיים המיועדים למילוי על ידי מועמדים במקרים הרלוונטיים.**
17. **בהקשר של מכרזי רכש, לאחר חתימת הגורם על טופס ההסכמה, הובהר לגורם האמור כי במקרה של פסילה בשל מידע פלילי, תימסר הודעה למציע אודות הפסילה בשל המידע הפלילי.**
18. סירב מבקש זכות לחתום על טופס ההסכמה – הרל"י רשאית שלא להיעתר לבקשתו.
19. אופן הפעלת שיקול הדעת בטרם מתן זכות (סעיף 36 לחוק המידע)

**ככלל, קיומו של מידע פלילי אודות אדם, אין בו כשלעצמו כדי לפסול על הסף את מועמדותו לקבלת זכות ויש לבחון כל מקרה על פי נסיבותיו.**

**בעת שקילת המידע הפלילי יש לעמוד על הזיקה, הקשר והרלוונטיות בין הזכות המבוקשת לבין אופי העבירות שבוצעו, בעזרת אמות המידה הקבועות בחוק, כמפורט להלן.**

**אמות המידה:**

* **מהות** **העבירה וחומרתה**, לרבות סוג העבירה, נסיבותיה (למשל, האם הורשע בעבירה בנסיבות מחמירות או מקלות. האם בוצעה למשל בעת מילוי תפקיד או תוך ניצול תפקיד), הקלון שיש עמה והחלק שלקח האדםבביצועה (למשל האם היה מבצע עיקרי, שותף לאחרים או מסייע), והערך החברתי שנפגע מביצוע העבירה.(במסגרת זו יש מקום להתייחס לשינויים בחקיקה ובמדיניות אכיפה וענישה שחלו מאז הורשע בעל המידע, הן שינויים לחומרא והן שינויים לקולא. למשל, לחומרא- עבירות שהוגדרו על ידי בית המשפט כ"מכת מדינה", ולקולא- הגמשת מדיניות אכיפה כגון בנושא השימוש בקנאביס).

**הזמן שחלף** מיום ביצוע העבירה- ניתן לבחון כמה זמן חלף ממועד ההרשעה האחרונה, או ממועד ההרשעה החמורה, מבלי שהאדם שב לבצע עבירות (כדאי לשים לב לפער אפשרי בין מועד ביצוע העבירה לבין מועד ההרשעה או ההחלטה השיפוטית. יש לתת את הדעת לשינויים שהתרחשו מאז ביצוע העבירה מצד נסיבות חייו של האדם, נטילת האחריות על ידו, יחסו לנפגעי העבירה והליכי שיקום, גמילה או טיפול שעבר.

* **גיל** האדם ביום ביצוע העבירה.
* קיומם של **פרטי רישום** פלילי או פרטי רישום משטרתי **נוספים**, מספר פרטי הרישום ומהותם- ראוי להביא בחשבון את מספרם של פרטי הרישום הפלילי; האם מדובר במי שמעד באופן חד פעמי, או במי ששב והסתבך בפלילים. כמו כן כדאי לשים לב לסוגי פרטי הרישום המופיעים בגיליון- האם מדובר בהרשעות, תיקים תלויים ועומדים (מב"דים), החלטות שעניינן אי הרשעה, אי כשירות לעמוד לדין או דרכי טיפול שהוטלו בשל היות הנאשם קטין.

כשמדובר במספר רישומים ראוי לבדוק האם מדובר בעבירות שבוצעו בתכיפות ובתקופת זמן אחת, או ברישומים בשל הרשעות שניתנו במשך תקופת ארוכה. כמו כן מומלץ לתת את הדעת לסוג העבירות שבוצעו (עבירות מרמה, עבירות אלימות וכדומה).

לצד החומרה בה ניתן לשקול מספר רב של רישומים פליליים תכופים, יש מקום לתת את הדעת לרישומים המתייחסים לתקופת חיים מוגדרת, שהתאפיינה בנסיבות קשות או חריגות, במהלכה ביצע אדם עבירות רבות, זאת בייחוד ככל שקיימת אינדיקציה להליך שיקומי חיובי שעבר מאז.

* בנוסף לנ"ל **ישקול** מקבל המידע **את הזיקה בין המידע הפלילי** על האדם **לבין הזכות המבוקשת** בהתחשב בשיקולים הבאים:

1. **האינטרס הציבורי** שבשלו נמסר המידע.

יש לבחון את האינטרס בשלו נמסר המידע, כגון אינטרסים של שמירה על שלום הציבור וביטחון המדינה, עיסוק בחומרים רגישים או סודיים, וחשיבות השמירה על אמון הציבור בתפקיד הציבורי לגביו נמסר המידע.

1. **החובות והאחריות** הכרוכות בזכות המבוקשת- בהקשר זה יש מקום לעמוד על מהות הזכות המבוקשת ואופי התפקיד הנוגע לה.
2. החשש, אם קיים, **לפגיעה** **בשלומו או בביטחונו** **של אדם**, **בשלום הציבור** או **בביטחונו או ברכוש.** בהקשר זה ראוי להצביע על חשש קונקרטי התואם לנסיבותיו של האדם ופרטי המידע הפלילי לגביו וכן לאופי העבודה אותה יורשה לבצע**.**
3. **מידע על שיקומו של האדם ונסיבותיו האישיות**, ככל שביסס אותן לפני מקבל המידע . בהקשר זה ניתן להביא בחשבון את מצבו המשפחתי של האדם, הנסיבות שהיוו רקע לביצוע העבירות, מצבו הכלכלי, שינויים במצבו האישי ומקורות התמיכה שלו. וכן מידע על שיקומו כגון שינויים שביצע בעל הרישום בדפוסי פעולתו והתנהלותו, לרבות הבעת חרטה, הפסקת מעורבות פלילית, הליכים טיפוליים שעבר, מאמציו לתיקון הנזק שגרם ולפיצוי נפגעי העבירה, תרומתו לחברה, ניהול אורח חיים נורמטיבי במשך תקופה ארוכה, וכיוצ"ב.
4. אופן ההתחשבות במידע לגבי תיקים תלויים ועומדים (מב"דים)

יש לזכור כי תיק מב"ד מבטא חשד תלוי ועומד כנגד אדם, שטרם בורר, טרם הבשיל לכדי אישום וטרם הוכרע ע"י בית משפט ועל כן לאדם עדיין עומדת חזקת החפות ויש לתת למידע זה את המשקל המתאים.

**בהתאם לסעיף 36(ד) לחוק החדש, התייחסות והחלטת הרל"י לגבי תיקים הממתינים לבירור דין (מב"דים) שעשויים להופיע בגיליון המידע הפלילי של אדם, תתבצע כלהלן:**

כאשר המידע הפלילי היחיד על אדם הוא תיק תלוי ועומד שטרם הוגש בו כתב אישום לא תמנע ממנו זכות ולא תבוטל זכות, אלא בהתקיים שני התנאים להלן:

* + - * + לרישום המשטרתי יש זיקה לזכות.
        + מפאת חומרת העבירה, לא ראוי, לדעת הגורם המחליט, שמבקש הזכות או בעל הזכות יחזיק בה עד להשלמת הליכי החקירה והמשפט.

1. שמירת המידע הפלילי

**לצורך אבטחת המידע הפלילי המתקבל באמצעות כספת ושמירתו כמידע חסוי, הקובץ של כל מידע פלילי שיתקבל מהמשטרה יישמר תמיד כקובץ נעול, באופן שיאפשר גישה בלעדית עם סיסמה רק ל"מסייע" ולגורם הזכאי לקבלת המידע.**

**בהמשך לאמור, וככל והמידע הפלילי מודפס באופן ידני עליו לוודא כי המדפסת אינה נגישה לכלל עובדי הרל"י אשר אינם זכאים להיחשף למידע האמור. לחילופין, על הגורם הזכאי לדאוג לאסוף את המידע המודפס מיד ובסמוך להדפסתו ולדאוג לשמירתו כמידע חסוי. זהירות יתרה יש לנקוט במשרדים בהם יש קבלת קהל. המידע הפלילי שיודפס באופן ידני, יישמר בלשכתו של "המסייע" בתוך ארון המיוחד לכך כשהוא נעול במפתח שיהיה עם כל העתקיו בידי המסייע או המסייעים בלבד.** המידע ייארז בצורה ראויה ויסומן בצורה ברורה כמידע חסוי כדין**.**

**עם סיום תהליך קבלת החלטות לגבי מועמד/ת שקיים מידע פלילי לגביו, ייגרסו כל המסמכים הכוללים מידע פלילי חסוי ויימחק הקובץ שהגיע מהמשטרה באמצעות כספת ממוחשבת. המידע היחידי שיישמר הינו חוות הדעת בעניין המבקש וההחלטה המנומקת של הגורם הרלוונטי אשר תישמר במשאבי אנוש באופן מאובטח.**

1. שימוש במידע פלילי ממקור לא מוסמך

**שימוש במידע פלילי אשר הרל"י לא זכאית לקבלו בשיקולים למניעת הזכות, מהווה עבירה פלילית ומנוגד לחוק.**

1. פרסום נוהל וסייגים לפרסום

**בהתאם לסעיף 6 לחוק חופש המידע תשנ"ח-1998, הנוהל יובא לידיעת הציבור ויפורסם באתר האינטרנט של הרל"י.**

1. מועד רענון הנוהל

**הנוהל יעודכן בהתאם לשינויים בחוק המידע הפלילי ותקנת השבים תשע"ט - 2019.**

נספח א'

**הסכמה למסירת מידע מהמרשם הפלילי ומידע על תיקים תלויים ועומדים לפי סעיפים 11 או 12 לחוק המידע הפלילי ותקנת השבים, התשע"ט-2019 (בהתאם לתוספת השלישית לחוק)**

אני הח"מ       מס' זהות       נותן/ת בזה את הסכמתי לכך שמשטרת ישראל תמסור מידע עליי מהמרשם הפלילי, וכן מידע על תיקים תלויים ועומדים, בהתאם להוראות חוק המידע הפלילי ותקנת השבים, התשע"ט-2019 (להלן – החוק) ל      (שם הגורם הזכאי לקבל את המידע כאמור בתוספת הראשונה או בתוספת השנייה לחוק), לשם       (פירוט מטרות מסירת המידע לפי החוק).

יובהר כי הסכמתי זו חלה גם על מסירת מידע פלילי לגורם הנ"ל מזמן לזמן לשם מעקב תקופתי אחר שינויים שחלו במידע הפלילי עליי.

הובא לידיעתי כי אני זכאי לפי החוק לעיין בתחנת משטרה ברישומים המנוהלים על שמי במרשם הפלילי ובמרשם המשטרתי.

הובהר לי בזה כי ככל שיש לחובתי רישום כאמור, אין בכך בהכרח כדי לשלול את קבלת הזכות או התפקיד ואני רשאי/ת לצרף מידע על שיקומי או נסיבותיי האישיות כדי שיילקח בחשבון בעת בחינת בקשתי, בהתאם לאמות המידה שנקבעו בחוק.

ידוע לי כי בהסכמתי זו, אני מוותר/ת על קבלת הודעה על מסירת המידע, וכל זאת בכפוף להוראות החוק.

תאריך:       חתימה: \_\_\_\_\_\_\_\_\_\_\_\_\_\_\_\_\_\_\_\_\_

נספח ב'

**טופס הסכמה מכרזים**

**הסכמה למסירת מידע מהמרשם הפלילי ומידע על תיקים תלויים ועומדים לפי סעיפים 11 או 12 לחוק המידע הפלילי ותקנת השבים, התשע"ט-2019 (בהתאם לתוספת השלישית לחוק)**

אני הח"מ       מס' זהות       נותן/ת בזה את הסכמתי לכך שמשטרת ישראל תמסור מידע עליי מהמרשם הפלילי, וכן מידע על תיקים תלויים ועומדים, בהתאם להוראות חוק המידע הפלילי ותקנת השבים, התשע"ט-2019 (להלן – החוק) ל      (שם הגורם הזכאי לקבל את המידע כאמור בתוספת הראשונה או בתוספת השנייה לחוק), לשם מכרזי רכש (התקשרות לצורך עסקה בטובין, ביצוע עבודה ורכישת שירותים).

יובהר כי הסכמתי זו חלה גם על מסירת מידע פלילי לגורם הנ"ל מזמן לזמן לשם מעקב תקופתי אחר שינויים שחלו במידע הפלילי עליי.

הובא לידיעתי כי אני זכאי לפי החוק לעיין בתחנת משטרה ברישומים המנוהלים על שמי במרשם הפלילי ובמרשם המשטרתי.

הובהר לי בזה כי ככל שיש לחובתי רישום כאמור, אין בכך בהכרח כדי לשלול את קבלת הזכות או התפקיד ואני רשאי/ת לצרף מידע על שיקומי או נסיבותיי האישיות כדי שיילקח בחשבון בעת בחינת בקשתי, בהתאם לאמות המידה שנקבעו בחוק.

ידוע לי כי בהסכמתי זו, אני מוותר/ת על קבלת הודעה על מסירת המידע, וכל זאת בכפוף להוראות החוק.

תאריך:       חתימה: \_\_\_\_\_\_\_\_\_\_\_\_\_\_\_\_\_\_\_\_\_

ידוע לי כי ב**מכרזי רכש**, במקרה של פסילה בשל מידע פלילי, תימסר הודעה למציע אודות הפסילה בשל המידע הפלילי.

תאריך:       חתימה: \_\_\_\_\_\_\_\_\_\_\_\_\_\_\_\_\_\_\_\_\_